Hallikilpailukausi avattu

Pitkä, pimeä syksy on takana. Valtin urheilijat ovat harjoitelleet ahkerasti Hirvialhon koulun salissa ja Monarin juoksusuoralla. Harjoitusolosuhteet ovat ”pakottaneet” ohjaajat suunnittelemaan monipuolista ja kehittävää harjoittelua, mikä tulee tulevaisuudessa näkymään kestävänä pohjana kovempaa lajiharjoittelua varten.

Hippohallit 14.1. avasi valttilaisten kilpailukauden. Saimme hienosti 13 urheilijaa avaamaan kilpailukautensa. Nuoremmat urheilijat paransivat ennätyksiään järjestäen.

Viime vuonna 11-sarjassa kovaa jälkeä tehneet pojat Tapio Suojanen ja Mikael Viitanen nousivat 13-sarjaan. Sarjassa korostuvat biologisessa kehityksessä tapahtuvat suuretkin erot ja sen vuoksi tuloksia pitää verrata vain omaan kehitykseen, kuten aina lasten ja nuorten sarjoissa, eikä muihin. Pojat kellottivat ennätysaikoja lajeissaan. Samoin teki Samu Pentinniemi 9-sarjassa.

Tytöistä 13-sarjassa kilpailivat Noora Suojanen ja Anna Oksa. Tytöt kisasivat tasaisesti 60 metrillä ja kellottivat sadasosan eroilla ennätyksensä.

Tyttöjen 11-sarjassa uusia kilparyhmäläisiä kilpaili kaksin kappalein: Rebecca Kivinen tuli ryhmään mukaan vuoden vaihteessa ja oli heti rohkeasti mukana kilpailemassa, Saara Kuha on harjoitellut kilparyhmässä jo syksystä asti. Saara hätyytteli viime vuonna 9-sarjan Valtin ennätyksiä. Saa nähdä onko Veera Pohjan melkein 10 vuotta vanha ennätys vaarassa tänä vuonna. 11-sarjan tyttöjoukkoa täydentävät vanhat konkarit Jenna Pentinniemi ja Maija Oksa. Kaikki tytöt paransivat ennätyksiään. Lisäksi tytöt kokosivat nopeasti paikan päällä viestijoukkueen.

Viime vuonna T15-sarjassa tuloksillaan ilahduttaneet tytöt ovat nyt siirtyneet naisten sarjoihin vaikka vasta 16 täyttävätkin. Lisäksi 17-sarjalainen Emmi Karhu ilahdutti osallistumalla jo hallikisoihin. Emmi on harjoitellut innokkaasti ja tulokset ovat kehittyneet. Samoin ahkerasti ja nyt ilman loukkaantumisia harjoitellut Matilda Koponen kellotti uuden ennätyksensä 60 metrillä. Kiira Vilenius ja Sara Niinimäki eivät vielä saaneet vanhaa vauhtia esille, mutta kausi on vasta alussa.

17.1. kilpailtiin Pirkkahallissa Kansalliset. Valttilaisista kovia nopeusvetoja hakivat jälleen Emmi, Matilda, Kiira ja Sara. Tytöt jatkoivat siitä mihin edellisviikonloppuna jäivät. Emmi ja Matilda paransivat ennätyksiään ja Kiira sekä Sara hakivat vielä vauhtiaan. N17- sarjassa kilpailukauden avasi Pinja Lehtinen. Pinja juoksi 60m aidat, jossa aitavälit ovat jo aikuisten mitoissa, mutta aitakorkeus on vielä matalampi. Aitojen ennätyksen lisäksi Pinja paransi ennätystään myös kuulassa. Matilda ja Pinja työnsivät kolmen sentin erolla sijoille 3 ja 4. Valtin kovaa kuulamörssärisarjaa täydensi Kiira viidennellä sijalla.

30.1. Pirkkahallijuoksuissa pojista Mikael ja Samu jatkoivat ennätystehtailuaan pikamatkalla. Samoin tekivät tytöistä Matilda, Pinja ja Jenna. Nopeuttaan olivat kehittämässä myös Anna, Maija ja Saara. Vain kovien vetojen kautta nopeus kehittyy.

Valtin värit ovat olleet hienosti esillä talven hallikilpailuissa. Nuoremmilla on pieni kilpailutauko, mutta isommilla on edessä talven halliarvokisat. Toivotaan, että Valtti on yhtä hyvin edustettuna kauden lopuissakin kilpailuissa. Kaikkien kilpailujen tulokset ovat nähtävissä sivulla [www.tilastopaja.fi](http://www.tilastopaja.fi).